Az "Erzherzog Franz Ferdinand" a Nyári Hajóraj 1. hajórajában kezdte szolgálatát előbb mint Anton Haus, majd Alois von Kunsti ellentengernagyok zászlóshajója. 1911 tavaszán gyakorlóútra ment Szmirnába, érintve a görög szigeteket is. Visszaútján megállt Korfun, ahol a hajót meglátogatta II. Vilmos német császár. Augusztus 22-25. között a csatahajón tartózkodott névadója, Ferenc Ferdinánd, aki egy partraszállási gyakorlómanővert vezényelt. 1912 márciusában lőgyakorlatot, majd harcászati gyakorlatot hajtott végre a trónörökös jelenlétében. 1912 tavaszán (március 26-i indulással) újabb kelet-földközi-tengeri útra került sor, melynek során érintette Korinthoszt és Kefalóniát. Ősszel az Égei-tengeren járőrözött az "SMS Admiral Spaun" cirkáló és két romboló társaságában. Miután visszatért Pólába, a flottát a balkáni háború fellángolása miatt készültségbe helyezték.